Segir slitastjórnina „ djöflast “ á Sigurjóni Slitastjórn Landsbankans krefur Sigurjón og fyrrverandi stjórnendur bankans um tugi milljarða . DómsmálSlitastjórn Landsbankans krefst 65 milljarða samanlagt í skaðabætur frá Sigurjóni Þ. Árnasyni , fyrrverandi bankastjóra Landsbankans . Fyrirtaka fór fram í riftunarmáli þrotabúsins gegn Sigurjóni í gær , en það mál hefur verið að velkjast um í kerfinu í um þrjú ár og hefur einu sinni verið vísað frá . Stjórnin hefur höfðað þrjú stór skaðabótamál gegn stjórnendum Landsbankans fyrir Héraðsdómi en eitt þeirra bíður afgreiðslu Hæstaréttar Íslands . Skaðabótakröfur sem beinast að Sigurjóni eru um 65 milljarðar samkvæmt lögfræðingi hans , Sigurði G. Guðjónssyni . Nú í gærmorgun fór að auki fram enn ein fyrirtakan í riftunarmáli bankans gegn Sigurjóni þar sem krafist er þess að launagreiðslum bankans til fyrrverandi bankastjórans upp á 300 milljónir króna verði rift . „ Það er verið að djöflast á þessum mönnum , en þá gleymist á sama tíma að slitastjórnirnar þurfa að ráða lögfræðinga , sem ráða algjörlega sínu tímakaupi og kostnaðurinn verður að lokum meiri en heimtur , “ segir Sigurður um skaðabótamálin . Hann segir málareksturinn tilgangslausan „ enda alveg ljóst fyrir að Sigurjón er enginn borgunarmaður fyrir þessu “ . Auk Sigurjóns hefur Halldór J. Kristjánsson , sem var einnig bankastjóri gamla Landsbankans , verið krafinn um skaðabætur . Eins hefur stjórn bankans verið stefnt , en meðlimir hennar eru krafðir samanlagt um 46 milljarða í skaðabætur . Stærsta málið sem snýr að fyrrverandi bankastjórum Landsbankans er enn í meðförum Héraðsdóms Reykjavíkur . Þar er krafist 37 milljarða í skaðabætur . Sigurður segir málin fjarstæðukennd og bætir við að hans upplifun sé sú að aðrar hvatir séu á bak við stefnurnar en að endurheimta fé fyrir þrotabúið . Páll Benediktsson , upplýsingafulltrúi Slitastjórnar Landsbankans , svarar aðspurður að ekki sé búið að taka saman kostnað vegna málaferlanna . Hann segist ekki búast við því að slíkar upplýsingar verði sundurliðaðar . „ En menn telja , eftir að hafa skoðað málin gaumgæfilega , meðal annars hvernig haldið var á málum í bankanum fyrir hrun , að þar beri stjórnendur ábyrgð og hafi valdið bankanum tjóni með sinni starfsemi . Og það er bara verið að reyna að fá skaðabætur vegna þessa , “ segir Páll .